Honorabilibus et discretis viris dominis proconsulibus ciuitatis Lubicensis, amicis nostris dilectis, consulenses (!) ciuitatis Aboensis obsequiosam in singulis complacencijs voluntatem. Domini et amici karissimi. Discreciones vestras presentibus cupimus non latere, quod constituti coram nobis dilectus noster conciuis Nicolaus Zoltzak et Jacobus, filius Godscalci, cuius mater nominabatur Lucia, nobis significauerunt, dominam Walburgim, olim Hinrici Dapper relictam, ipsorum materteram et Lucie prescripte sororem, in ciuitate vestra diem suum clausisse extremum et nonnulla bona atque domum ibidem reliquisse, ad eosdem Nicolaum et Jacobum tamquam proximiores heredes ex vero et legitimo thoro eiusdem domine Walburgis difuncte deuoluta. Vnde cum ijdem Nicolaus et Jacobus sint proximiores heredes et nullus alius eque propinquus ad omnia et singula bona per mortem dicte domine Walburgis derelicta, prout testimonio fidedignorum virorum Thome Piluin, Olaui Prunselnik, Stephani Bruwer et Hinrici Kran, conciuium nostrorum, id mediis suis corporalibus iuramentis confirmancium didicimus euidenter, et quamadmodum nobis ex certa sciencia eciam constat manifeste, de quo presentibus plenum et sufficiens testimonium prohibemus; verum quia predicti Nicolaus Zoltzak et Jacobus, filius Godscalci, huiusmodi bonorum extorsioni et prosecucioni iuris sui personaliter nequeant interesse meliori modo, jure, causa et forma, quibus potuerunt, fecerunt, constituerunt, ordinauerunt in suum verum legitimum et plenipotentem procuratorem, actorem, factorem et nuncium specialem discretum virum Thidekinum Goltsmyt, conciuem nostrum presentem, dantes et concedentes eidem plenam et liberam potestatem et mandatum speciale ad petendum, emonendum, exigendum, extorquendum, recipiendum, subleuandum et adipiscendum eorum nomine predictam domum et alia bona sua supradicta et ad faciendum dictam domum sibi Thidekino aut alij aut alijs, cui vel quibus voluerit seu vendiderit vel resignauerit, asscribi et de libro ciuitatis vestre cancellari et generaliter omnia alia et singula faciendum et dimittendum, que verus procurator facere potest et debet et que ipsimet facere possent, si personaliter presentes essent, gratum et ratum habituri quidquid per dictum ipsorum procuratorem firmum vel obmissum fuerit in premissis; honorificencijs vestris studiosis precibus supplicantes, quatenus amore Dei et iusticie preciumque nostrarum intuitu dictum procuratorem in huiusmodi bonis extorquendis et adipiscendis quam poteritis mediante iusticia adiutum et promotum habeatis, quod grata vicissitudine cupimus promereri, securum atque firmum ad nos respectum habentes, quod vos vel alias quoscunque huiusmodi bona hereditaria a se dicto procuratori presentantes a dictis Nicolao et Jacobo vel quibuscumque alijs, nulla actio, monicio vel impeticio subsequi debeat infuturum quouismodo, recepta per nos obinde sufficientes fideiussoria caucione a conciuibus nostris infrascriptis, scilicet Hinsekino Lemegow, Hinsekino Knop et Johanne Lokenes. Datum Abo anno Domini m°ccc°lxxviij°, jn die natiuitatis sancti Johannis baptiste, nostro sub sigillo presentibus in testimonium premissorum tergotenus affixo.